Rungnado Május Elseje Stadion

A Rungnado Május Elseje Stadion (hangul: 릉라도 5월1일 경기장, Rungnado Ovol Iril Kjonggidzsang, handzsa: 綾羅島五月一日競技場, RR: Rŭngrado Owŏl Iril Kyŏnggijang) Észak-Korea fővárosának, Phenjannak a legnagyobb, többfunkciós sportlétesítménye. A becslések szerint 114 000, a hivatalos adatok szerint pedig 150 000 fő befogadására alkalmas építmény a világ legnagyobb stadionjának számít. Az összesen 20,7 hektár alapterületű stadionban rendezi egyes hazai mérkőzéseit az észak-koreai férfi- és női labdarúgó válogatott, illetve számos sporteseménynek, parádénak és az Arirang Fesztiválnak is otthont ad a létesítmény. A stadion névadója a helyszínül szolgáló Rungnado folyami sziget és a nemzetközi munkásmozgalom ünnepnapja, május 1-je. A stadionról A stadion Észak-Korea válasza volt a déli szomszéd, szöuli Olimpiai Stadionjára, amely az 1988-as nyári olimpiára készült. A stadiont 1986-ban kezdték építeni a Tedong folyó Rungnado szigetén, és az 1989-es Világifjúsági és diáktalálkozóra készült el. 1989. május 1-jén került sor a hivatalos megnyitóra. Az 1990-es évek végén híradások olyan égetés általi kivégzésekről tudósítottak, amelyeket a stadionban hajtottak végre. Így büntették azokat a magas rangú katonatiszteket, akiket Kim Dzsongil elleni összeesküvéssel vádoltak. 2000-ben Kim Dzsongil a stadionban látta vendégül Madeleine Albright amerikai külügyminisztert. A létesítményben tartott rendezvények közül az 1995. április 28-29-i Collision in Korea című pankrációs műsor tartja a nézőcsúcsot. A World Championship Wrestling és a New Japan Pro Wrestling által szervezett eseményen, hivatalos adatok szerint 150 000 és 190 000 néző vett részt. A show azonban csak augusztus 4-én került adásba az Egyesült Államokban. Dave Meltzer pankrációs újságíró szerint a nézőszám a két napon összesen 160 000 néző lehetett jelen. 2013-ban Kim Dzsongun elrendelte a stadion felújítását, melyet a Koreai Néphadsereg mintegy 10 000 katonájával végeztettek el. A felújítás 2014 őszén fejeződött be. Jelenleg az észak-koreai labdarúgó válogatottak egyes mérkőzéseit rendezik benne, illetve több politikai és kulturális esemény is itt zajlik. Ezek egyike az Arirang Fesztivál, melyen tömegtornával és élőképekkel szórakoztatják a közönséget, Kim Ir Szent és az észak-koreai népet éltetve. A kevés külföldi érdeklődő számára is megnyitott Arirangon több mint 100 000 fellépő vesz részt, így a Guinness Rekordok Könyve szerint ez számít a legnagyobb ilyen jellegű rendezvényének. A nyolcszintes épület több mint 60 méter magas, 80 kapu és 10 felvonó található benne. A magnólia szirmaihoz hasonlító, egymáshoz kapcsolódó 16 boltíves tetőrész a teljes nézőteret befedi. Hivatalos források szerint a tetőszerkezet területe 94 000 m², amivel maga mögé utasítja a szaúdi Fahd király Stadion korábbi rekordját. A munkálatok során 11 000 tonna acélt használtak fel. A füves borítású labdarúgó-pályát egy 400 méteres gumi atlétikapálya övezi, és a létesítményen belül több, a sportolóknak fenntartott edzőterem, úszómedence, étkezde is van. A stadion közelében 20 szabadtéri sportlétesítmény (labdarúgó-edzőpályák, teniszpályák, görkorcsolya-pályák stb.) található. Fontosabb események 13. Világifjúsági és diáktalálkozó nyitóünnepsége 1989-ben Collision in Korea pankrációs rendezvény 1995-ben Évente megrendezett események Arirang Fesztivál Phenjani maraton Jegyzetek Források Rungnado Május Elseje Stadion Archiválva 2011. június 5-i dátummal a Wayback Machine-ben (World Stadiums) (angolul) Észak-Korea: Kim zsugorodó büszkesége (StadiumDB.com) (angolul) Rungnado Május Elseje Stadion (World of Stadiums) (angolul) További információk Rungnado Május Elseje Stadion (StadiumDB.com) (angolul) Panorámakép a stadionról (sprk360.com) A stadion műholdképe (Google Maps) A stadionnal kapcsolatos információk a Skyscrapercity.com fórumon (angolul) 8 érdekesség Észak-Koreáról, amit eddig nem tudtál (Körkép.sk) (magyarul) Kapcsolódó szócikkek Phenjan Észak-koreai labdarúgó-válogatott